Suchinthana/ta-wikipedia huggingface dataset:
கருஞ்சாம்பல் கரிச்சான்

கருஞ்சாம்பல் கரிச்சான் (ashy drongo,  Dicrurus leucophaeus ) என்பது டிக்ரூரிடே என்ற ட்ரோங்கோ குடும்பத்தைச் சேர்ந்த ஒரு பறவை இனமாகும். இது தென் மற்றும் தென்கிழக்கு ஆசியா முழுவதும் பரவலாகக் காணப்படுகிறது. இவற்றின் உடலின் சாம்பல் நிற நிறக்கூறு, இடம்பெயர்வு முறைகள், கண்ணைச் சுற்றியுள்ள வெள்ளைத் திட்டுகளின் அளவு ஆகியவற்றில் வேறுபாடுக்களைக் கொண்டுள்ளன.

விளக்கம் 

வயது முதிர்ந்த கருஞ்சாம்பல் கரிச்சானின் உடல் முதன்மையாக அடர் சாம்பல் நிறமாகவும், வால் நீளமாகவும் ஆழமாக பிளவு பட்டதாகவும் இருக்கும், சாம்பல் நிற இறகுகளின் நிறக்கூறில் பல துணையினங்கள் வேறுபடுகின்றன. சில துணையினங்களின் தலையில் வெள்ளைத் திட்டுகள் உள்ளன. இளம் பறவைகள் மங்கிய பழுப்பு சாம்பல் நிறத்தில் இருக்கும்.

இந்தியாவில் காணப்படும் துணையினமான இந்தியக் கருஞ்சாம்பல் கரிச்சான் (லாங்கிகாடாடஸ்)  மிகவும் கருமையாக கிட்டத்தட்ட கருங்குரிச்சானைப்  போன்று இருக்கும்.  இது அதிக உயரமான வன வாழ்விடங்களில் காணப்படுகிறது. கருங்கரிச்சானின் பளபளப்பு இல்லாத அடர் சாம்பல் நிறத்தில் இதன் அடிப்பகுதி  உள்ளது. இதன் கருவிழி கருஞ்சிவப்பு நிறத்தில் உள்ளது. லுகோஜெனிஸ் மற்றும் சலாங்கென்சிஸ் ஆகிய துணையினங்கள் வெள்ளை நிற கண்-திட்டுகளைக் கொண்டுள்ளன. அழைப்புகள் கருங்கரிச்சானை விட சற்று மூக்கொலி, நாண் ஒலி ஆகியவற்றைக் கொண்டதாக உள்ளது.

பரவல் 
கருஞ்சாம்பல் கரிச்சான்கள் கிழக்கு ஆப்கானித்தானிலிருந்து கிழக்கே தெற்கு சீனா வரையிலான வெப்பமண்டல தெற்கு ஆசியாவின் மலைப்பகுதிகளிலும், தெற்கு யப்பானில் உள்ள இரியூக்கியூ தீவுகளிலும் (குறிப்பாக ஒகினாவா ) இந்தோனேசியாவிலும்  இனப்பெருக்கம் செய்கின்றன. இதன் வாழிட எல்லையின் வடக்குப் பகுதியில் உள்ள பல பறவைகள் வலசை போகுபவை.

நடத்தையும், சூழலியலும் 
கருஞ்சாம்பல் கரிச்சான் குட்டையான கால்களைக் கொண்டது. இது மரங்களின் உச்சியில் அமர்ந்து பறந்து பறந்து பூச்சிகளை பிடித்து உண்ணும். ஆனால் சில சமயங்களில் மரத்தின் தடித்த கிளைகளில் இருந்தும் உணவு சேகரிக்கிறது. இது தனித்தனியாகவோ, இணையாகவோ அல்லது சிறு குழுக்களாகவோ காணப்படும். இடம்பெயர்வின் போது இவை சிறிய கூட்டமாக பறக்கின்றன.

இவற்றின் இனப்பெருக்க காலம் மே முதல் சூன் வரை ஆகும். இவை மரத்தில் குழிவான கூட்டை அமைத்து அதில் மூன்று அல்லது நான்கு சிவப்பு அல்லது பழுப்பு நிற முட்டைகளை இடும்.

மேற்கோள்கள்

வெளி இணைப்புகள் 

 இணைய பறவைகள் சேகரிப்பில் Ashy drongo காணொளிகள், ஒளிப்படங்கள் & ஒலிகள்

தெற்காசியப் பறவைகள்
தென்கிழக்காசியப் பறவைகள்
சீனப் பறவைகள்
இமயமலைப் பறவைகள்
கரிச்சான்கள்
மாலிப்டினம் ஆக்சிடெட்ராபுளோரைடு

மாலிப்டினம் ஆக்சிடெட்ராபுளோரைடு (Molybdenum oxytetrafluoride)  என்பது  MoOF4 என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மம் ஆகும். வெண்மை நிறத்தோடு டையா காந்தப்பண்பு கொண்ட திண்மமாக மாலிப்டினம் ஆக்சிடெட்ராபுளோரைடு காணப்படுகிறது. எக்சுகதிர் படிகவியல் ஆய்வின்படி, இது மாலிப்டினம் அணுக்களும் புளோரின் அணுக்களும் அடுத்தடுத்து மாறிமாறி இடம்பெற்றுள்ள நேரியல் சங்கிலியைக் கொண்ட ஒரு ஒருங்கிணைப்பு பலபடியாகும். ஒவ்வொரு மாலிப்டினம் மையமும் எண்முகத்துடன் காணப்படுகின்றன. ஆக்சைடு, மூன்று விளிம்புநிலை புளோரைடுகள் மற்றும் பாலம் அமைட்த்துள்ள புளோரைடுகள் ஆகியவற்றால் ஒருங்கிணைப்பு கோளம் வரையறுக்கப்படுகிறது. இந்த மையக்கருத்திற்கு மாறாக, தங்குதன் ஆக்சிடெட்ராபுளோரைடு ஒரு நாற்படியாக  படிகமாக்குகிறது. இங்கு மீண்டும் புளொரைடு ஈந்தணைவிகள் பாலம் அமைக்கின்றன.

தயாரிப்பு
மாலிப்டினம் ஆக்சிடெட்ராபுளோரைடின் அசிட்டோ நைட்ரைல் கூட்டு விளைபொருளானது மாலிப்டினம் அறுபுளோரைடை அசிட்டோ நைட்ரைலிலுள்ள அறுமெத்தில் இருசிலாக்சேனுடன் சேர்த்து சூடுபடுத்தினால் தயாரிக்க இயலும்.:

மாலிப்டினம் ஆக்சிடெட்ராபுளோரைடு நீராற்பகுத்தலுக்கு உட்பட்டு மாலிப்டினம் இருபுளோரைடு ஈராக்சைடைக் கொடுக்கிறது.

மேற்கோள்கள்

மாலிப்டினம்(VI) சேர்மங்கள்
ஆக்சிபுளோரைடுகள்
உலோக ஆலைடுகள்
ஒருங்கிணைப்புப் பலபடிகள்
சித்தா

சித்தா (திரைப்படம்)(Chithha) என்ற தலைப்பு சித்தப்பா என்பதன் சுருக்கம். இத்திரைப்படத்தினை இயக்கியவர் அருண்குமார் ஆவார். அப்பாவின் தம்பியே சித்தப்பா. சித்தப்பாவின் உணர்வுபூர்வமான  பாசத்தை இந்தத் திரைப்படம் பேசுகின்றது. இந்தத் திரைப்படம் 2023  ஆம் அண்டு செப்டம்பர் மாதம் 28 ஆம் தேதி திரையரங்குகளில் வெளியிடப்பட்டது. விமர்சகர்களிடமிருந்து பரவலாகப்   பாராட்டுகளைப் பெற்றிருக்கின்றது இத் திரைப்படம்.

பழனியைச் சேர்ந்த அரசு ஊழியரான ஈசுவரன் தனது மூத்த சகோதரர் இறந்த பிறகு அவருடைய மகள் சுந்தரி  தாயார், அண்ணியுடன் வசித்து வருகிறார். அவர் தனது சகோதரரின் குடும்பத்தினருடம் மிகுந்த பாசத்துடனும் தேவைப்படும் நேரங்களில் அவர்களுக்கான உதவிகளையும் செய்து வருகின்றார். குறிப்பாக சுந்தரி மீது அதிக அன்பு செலுத்துகிறார், எப்போதும் அவளைப் பாதுகாத்து வருகிறார். ஒரு நாள் திடீரென சுந்தரி ஒரு மோசமான சிறார் மீதான பாலுணர்வு நாட்டம் மற்றும் பலாத்காரத்தில் மிகுந்த  நாட்டம் உள்ளவர்களால் கடத்தப்படும்போது, இவரது வாழ்க்கை  மாறுகிறது, இறுதியில், பழி அவர் மீதே விழுகிறது. அடுத்து என்ன நடக்கிறது என்பதே கதை.

நடிகர்கள் 
 ஈசுவரன் ஆக சித்தார்த், சுந்தரியின் சித்தப்பா (சித்தா)
 சக்தியாக ஈஸ்வரனின் காதலியாக நிமிஷா சஜயன், 
 ஈஸ்வரனின் மருமகள் சுந்தரி "சேட்டை"யாக சஹஸ்ர ஸ்ரீ
 சுந்தரியின் அம்மாவாக ஈஸ்வரியின் அண்ணியாக  அஞ்சலி நாயர்

மேற்கோள்கள்

வெளி இணைப்புகள் 
 
இந்திய நாடகத் திரைப்படங்கள்
2023 தமிழ்த் திரைப்படங்கள்
இந்தியத் தமிழ்த் திரைப்படங்கள்
சித்தார்த் நடித்த திரைப்படங்கள்
முகமது மொகிம்

முகமது மொகிம் (Mohammed Moquim) இந்தியாவைச் சேர்ந்த ஓர் அரசியல்வாதியாவார். 1965 ஆம் ஆண்டு சூலை மாதம் 3 ஆம் தேதியன்று இவர் பிறந்தார். ஒடிசா அரசியலில் இந்திய தேசிய காங்கிரசு கட்சியின் அரசியல்வாதியாக பணியாற்றிய இவர் 2019 ஆம் ஆண்டு மே மாதம் நடைபெற்ற தேர்தலில் கட்டாக் மாவட்டம் பாராபதி சட்டமன்ற தேர்தலில் வெற்றி பெற்று ஒடிசா சட்டப்பேரவைக்குத் தேர்ந்தெடுக்கப்பட்டார். இவர் பிர்தௌசியா பானோவை மணந்து கொண்டார். இத்தம்பதியருக்கு சோபியா பிர்தௌசு மற்றும் நைமா தாச்சின் என்ற 2 மகள்கள் உள்ளனர்-

முகமது மொகிம் கட்டாக் மாவட்டம் லால்பாக் பகுதியை சேர்ந்தவராவார். இவரது தந்தை பெயர் முகமது நயீம் என்பதாகும். 1990 ஆம் ஆண்டில்  ஒரிசா பொறியியல் கல்லூரியில் பொறியியலில்  தேர்ச்சி பெற்றார். 2019 ஆம் ஆண்டு நடைபெற்ற ஒடிசா சட்டப் பேரவைத் தேர்தலில் பாராபதி-கட்டாக் சட்டமன்றத் தொகுதியில் போட்டியிட்டு வெற்றி பெற்றார்.

மேற்கோள்கள்

1965 பிறப்புகள்
வாழும் நபர்கள்
ஒடிசா அரசியல்வாதிகள்
இந்திய தேசிய காங்கிரஸ் அரசியல்வாதிகள்
மருத்துவம் அல்லது உடலியங்கியலுக்கான நோபல் பரிசு, 2023

{{Infobox award|name= மருத்துவம் அல்லது உடலியங்கியலுக்கான நோபல் பரிசுThe 2023 Nobel Prize in Physiology or Medicine|awarded_for=|presenter=கரோலின்சுகா நிறுவன நோபல் பேரவை|year=1901|website=|image=|caption= கரிக்கோ (இடது) மற்றும் வைசுமேன் (வலது) "கோவிட்-19 க்கு எதிராக பயனுள்ள தூதாறனை தடுப்பூசிகளை உருவாக்க உதவிய நியூக்ளியோசைட் அடிப்படை மாற்றங்கள் தொடர்பான இவர்களின் கண்டுபிடிப்புகளுக்காக"|host=தாமசு பெர்ல்மேன்|date=|location=ஸ்டாக்ஹோம்|country=சுவீடன்|reward=11 மில்லியன் சுவீடிய குரோனா (2023)|year2=|network=|runtime=|ratings=|previous=2022|main=மருத்துவம் அல்லது உடலியங்கியலுக்கான நோபல் பரிசு|next=2024}}உடலியல் அல்லது மருத்துவத்துக்கான நோபல் பரிசு, 2023 (2023 Nobel Prize in Physiology or Medicine) கோவிட்-19 தொற்றுக்கு எதிராகப் பயனுள்ள தூதாறனை தடுப்பூசிகளை உருவாக்க உதவும் நியூக்ளியோசைடு அடிப்படை மாற்றங்கள் தொடர்பான கதலின் கரிக்கோ(பிறப்பு 1955) மற்றும் துரூ வைச்சுமேன் (பிறப்பு 1959) ஆகியோருக்கு வழங்கப்பட்டது.

 பரிசு பெற்றவர்கள் 
 கதலின் கரிக்கோ 

கதலின் கரிக்கோ சனவரி 17, 1955 அன்று அங்கேரியின் சோல்னோக்கில் பிறந்தார். சஜெட் பல்கலைக்கழகத்தில் கரிக்கோ உயிர்வேதியியலில் 1982ஆம் ஆண்டு முனைவர் பட்டம் பெற்றார். 2013 முதல் 2022 வரை, இவர் பயோஎண்டெக் ஆர்.என்.ஏ. மருந்துகள் நிறுவனத்துடன் தொடர்புடையவராக இருந்தார். இந்நிறுவனத்தில், முதலில் துணைத் தலைவராகவும், 2019-ல் மூத்த துணைத் தலைவராகவும் பதவி உயர்வு பெற்றார். இந்த நிறுவனம் உலக அளவில் தூதாறனை தடுப்பூசிகளை வணிகமயமாக்கியது.

 துரூ வைசுமேன் 

துரூ வைசுமேன் செப்டம்பர் 7, 1959-ல் மாசசூசெட்ஸில் உள்ள லெக்சிங்டனில் பிறந்தார் 1987ஆம் ஆண்டு முனைவர் பட்டத்தினைப் பாஸ்டன் பல்கலைக்கழகத்தில் பெற்றார்.

 முக்கிய வெளியீடுகள் 
கரோலின்ஸ்கா மையத்தின் நோபல் பேரவை கரிக்கோ மற்றும் வைசுமேன் ஆகியோருக்கு 2023 பரிசை வழங்குவதற்கு பின்வரும் ஆய்வு வெளியீடுகள் அடிப்படை காரணங்களாகும்.

 Karikó, K., Buckstein, M., Ni, H. and Weissman, D. Suppression of RNA Recognition by Toll-like Receptors: The impact of nucleoside modification and the evolutionary origin of RNA. Immunity 23, 165–175 (2005).
 Karikó, K., Muramatsu, H., Welsh, F.A., Ludwig, J., Kato, H., Akira, S. and Weissman, D. Incorporation of pseudouridine into mRNA yields superior nonimmunogenic vector with increased translational capacity and biological stability. Mol Ther 16, 1833–1840 (2008).
 Anderson, B.R., Muramatsu, H., Nallagatla, S.R., Bevilacqua, P.C., Sansing, L.H., Weissman, D. and Karikó, K. Incorporation of pseudouridine into mRNA enhances translation by diminishing PKR activation. Nucleic Acids Res. 38''', 5884–5892 (2010).

மேற்கோள்கள்

வெளி இணைப்புகள் 

 நோபல் அறக்கட்டளையின் அதிகாரப்பூர்வ இணையதளம்

2023
2023 நிகழ்வுகள்
இந்தியத் தேசிய காங்கிரசு (செகசீவன்ராம்)

இந்தியத் தேசிய காங்கிரசு (செகசீவன்ராம்)(Indian National Congress (Jagjivan)) என்பது இந்தியாவில் உள்ள ஒருஅரசியல் கட்சி ஆகும். ஜெகசீவன்ராம் இந்தியத் தேசிய காங்கிரசிலிருந்து ராஜினாமா செய்த பிறகு, ஆகத்து 1981-ல் இக்கட்சி உருவாக்கப்பட்டது.

கட்சித் தலைவர் தேவராஜா உர்சை கட்சியிலிருந்து நீக்கி, அகில இந்தியத் காங்கிரசு கட்சி கூட்டத்தை ஜெகசீவன்ராம் நடத்தினார். இதன் காரணமாகக் காங்கிரசிலிருந்து ராம் வெளியேற்றப்பட்டார்.

இக்கட்சி இந்திய நாடாளுமன்றத்தில் ஒரு சில உறுப்பினர்களுடன் செயல்பட்டது. ஆனால் 1986-ல் ஜெகசீவன்ராமின் மரணத்திற்குப் பிறகு கலைக்கப்பட்டது.

மேற்கோள்கள் 

இந்தியாவில் செயல்படாத அரசியல் கட்சிகள்
இசுக்காண்டியம் நைட்ரைடு

இசுக்காண்டியம் நைட்ரைடு (Scandium nitride) என்பது  ScN என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். இசுக்காண்டியம் நேர்மின் அயனியும் நைட்ரைடு எதிர்மின் அயனியும் சேர்ந்து உருவாகும் இந்த இருமச் சேர்மம்  III-V மறைமுக ஆற்றல் இடைவெளி குறைக்கடத்தியாக வகைப்படுத்தப்படுகிறது. தங்குதன் படலத்தின் மீது பதங்கமாதல் மற்றும் மறு ஒடுக்கம் மூலம் இசுக்காண்டியம் நைட்ரைடு படிகங்களாக வளர்கிறது. 0.451 நானோமீட்டரின் அடுக்கு குணக மாறிலியுடன்  0.9 எலக்ட்ரான் வோல்ட்டு மறைமுக ஆற்றல் இடைவெளியும் 2 முதல் 2.4 எலக்ட்ரான் வோல்ட்டு வரையான நேரடி ஆற்றல் இடைவெளியும் கொண்ட ஒரு பாறை-உப்பு படிக அமைப்பை இசுக்காண்டியம் நைட்ரைடு கொண்டுள்ளது. நைட்ரசன் வாயுவை இண்டியம்-இசுக்காண்டியம் உருகல் மூலம் கரைத்து இந்த படிகங்களை தயாரிக்க முடியும். மேக்னட்ரான் தெறிப்புப்பூச்சு போன்ற பிற படிவு முறைகளிலும் இப்படிகங்களை தயாரிக்க முடியும். சிலிக்கான் டை ஆக்சைடு (SiO2) அல்லது ஆபினியம் டை ஆக்சைடு (HfO2) அடி மூலக்கூறில் உள்ள குறைக்கடத்திகளுக்கு இசுக்காண்டியம்  நைட்ரைடு ஒரு பயனுள்ள நுழைவாயிலாகும்.

மேற்கோள்கள்

இசுக்காண்டியம் சேர்மங்கள்
நைட்ரைடுகள்
பாறை உப்பு படிகக் கட்டமைப்பு
முற்கால கனிகத்தாவரம்

முற்கால கனிகத்தாவரம் (Archaeplastida) என்ற வகைப்படுத்தப்படாத உயிரின பெருந்தொகுதி,  பெருமளவு மெய்க்கருவுயிரிகளைக் கொண்டுள்ளது. இதனுள் தன்னூட்ட உயிரிகளான (photoautotrophic) தாவர திணை அடங்கியுள்ளது.  இத்திணையில் சிவப்புப் பாசி (Rhodophyta), பச்சை பாசிகள், நிலத்தாவரங்கள் போன்ற பல தாவரத்தொகுதிகளைத் தன்னகத்தே கொண்டுள்ளது. பூமியின் தொடக்க கால உயிரினங்கள் தோன்றிய பொழுது உருவான இவற்றின் கனிகங்கள் இரு வகைப்படும். பசுங்கனிகம், வேதிச்சேர்க்கை ஆகிய இருவகை கனிகங்களால் தனக்குத் தேவையான உணவினை உற்பத்தி செய்து கொள்கின்றன.

மேற்கோள்கள் 

தாவர வகைப்பாட்டியல்
பாரத் மண்டபம்

பாரத் மண்டபம் (Bharat Mandapam), இந்தியாவின் தலைநகரான தில்லியில் உள்ள பிரகதி மைதானத்தில் உள்ளது. இந்திய அரசின் இந்திய வர்த்தகம் மற்றும் தொழில் அமைச்சகத்தின் கீழ் இயங்கும், வர்த்தக மேம்பாட்டு அமைப்பு சார்பில்  150 ஏக்கர் பரப்பளவில் ஓவல் வடிவில் நிறுவப்பட்ட பாரத் மண்டப வளாகம், பன்னாட்டு வர்த்தக கண்காட்சிகள் மற்றும் பன்னாட்டு வர்த்தக மாநாடுகள் நடத்துவதற்கு கட்டப்பட்டது. ஐந்து நிரந்தர கண்காட்சி அரங்குகள் மற்றும் எந்த வகையான கண்காட்சிக்கும் ஏற்ற கட்டிடங்கள் உள்ளன. நேரு பெவிலியன், அணுசக்தி பெவிலியன் மற்றும் பாதுகாப்பு பெவிலியன் ஆகியவை இங்கு நிரந்தரமாக அமைந்துள்ள அரங்குகளில் அடங்கும். 

பாரத் மண்டப வளாகத்தில் 4.2 மில்லியன் சதுர அடி பரப்பில் உலகத் தாரம் வாய்ந்த மாநாட்டு மையத்தில் 7,000  பேர் அமரக்கூடிய வகையில் கட்டப்பட்டுள்ளது. மேலும்  1.5 இலட்சம் சதுர அடியில் 6 கண்காட்சி மண்டபங்கள், கீழ் தளங்களில் வாகனங்கள் நிறுத்தங்களுடன் கட்டப்பட்டுள்ளது. 

2023ம் ஆண்டுக்கான ஜி20 உச்சிமாநாடு 9-10 செப்டம்பர் 2023 நாட்களில் பாரத் மண்டபத்தில் நடைபெற்ற முதல் பன்னாட்டு  நிகழ்ச்சி ஆகும்.

போக்குவரத்து வசதிகள்
இம் மண்டபம் ஹசரத் நிசாமுதீன் தொடருந்து நிலையத்திலிருந்து 3 கிலோ மீட்டர் தொலைவில் உள்ளது.
தில்லி மெட்ரோ மூலம் உச்ச நீதிமன்ற மெட்ரோ நிலையத்தில் இறங்கி, பாரத் மண்டபத்தை அடையலாம்.

இதனையும் காண்க

மேற்கோள்கள்

வெளி இணைப்புகள்
 Pragati Maidan Events Information 
 Indian Trade Promotion Organisation (ITPO), website
 Indian Trade Promotion Organisation (ITPO) Official Video Channel On Veblr
 CII India Trade Fair

தில்லியில் உள்ள அரசு கட்டடங்கள்
அப்துல் பாரி சித்திக்

அப்துல் பாரி சித்திக் (Abdul Bari Siddiqui) என்பவர் பீகாரின் நிதி அமைச்சராக இருந்த ஓர் இந்திய அரசியல்வாதி ஆவார். இவர் பீகார் மாநிலம் தர்பங்கா, அலிநகரை பிரதிநிதித்துவப்படுத்தும் சட்டமன்ற உறுப்பினர் ஆவார். சித்திக் இராச்டிரிய ஜனதா தளம் அரசியல் கட்சியின் உறுப்பினர். 2015ஆம் ஆண்டு நடைபெற்ற  பீகார் சட்டப் பேரவைத் தேர்தலில் தர்பங்கா, அலிநகரில் போட்டியிட்டு வெற்றி பெற்றார். 2019ஆம் ஆண்டு நடைபெற்ற மக்களவைத் தேர்தலில் இவர் தர்பங்காவில் போட்டியிட்டு 2,67,979 வாக்குகள் வித்தியாசத்தில் பாஜகவின் கோபால் ஜீ தாக்குரிடம் தோல்வியடைந்தார்.

முன்னதாக, 2010ஆம் ஆண்டு நடைபெற்ற பீகார் சட்டப் பேரவைத் தேர்தலைத் தொடர்ந்து, ஐக்கிய ஜனதா தளம் மற்றும் பாரதிய ஜனதா கட்சிக்கு இடையே பிளவு, ஏற்பட்டு உத்தியோக பூர்வ எதிர்க்கட்சியாக மாறும் வரை சித்திக் எதிர்க்கட்சித் தலைவராக இருந்தார்.

2015ஆம் ஆண்டு செப்டம்பரில் பீகார் துடுப்பாட்ட சங்கத்தின் முன்னாள் தலைவர் வினோத் குமாரைத் தோற்கடித்து அதன் தலைவராக சித்திக் தேர்ந்தெடுக்கப்பட்டார். பீகார் மட்டைப்பந்து சங்கத்தின் தலைவராகவும் உள்ளார். இவர் லாலு பிரசாத் யாதவின் நெருங்கிய கூட்டாளி என்பது குறிப்பிடத்தக்கது. 2009-ல், மதுபானி நாடாளுமன்றத் தேர்தலில் போட்டியிட்டு 10 ஆயிரம் வாக்குகள் வித்தியாசத்தில் தோல்வியடைந்தார். இவர் மீண்டும் 2014-ல் மதுபானி மக்களவைத் தேர்தலில் போட்டியிட்டு 15 ஆயிரம் வாக்குகள் வித்தியாசத்தில் பாஜக மூத்த தலைவர் உக்கும்தேவ் நாராயண் யாதவிடம் தோல்வியுற்றார். இவர் 7வது முறையாகச் சட்டமன்ற உறுப்பினர் பதவிக்கு முன்னதாக பகோரா தொகுதியில் போட்டியிட்டார். இந்தத் தொகுதியின் தேர்தல் முடிவுக்குப் பிறகு, அலிநகரில் போட்டியிட்டார்.

ஜனதா கட்சியினைப் பிரதிநிதித்துவப்படுத்திய அப்துல் பாரி சித்திக் 1977-ல் பகோராவிலிருந்து காங்கிரசின் அரிநாத் மிசுராவை தோற்கடித்தார். இது இவரின் முதல் சட்டமன்ற வெற்றி ஆகும். இதன் பின்னர் பீகார் சட்டப் பேரவை உறுப்பினராக 7 தேர்தல்களில் வெற்றி பெற்றுத் தேர்ந்தெடுக்கப்பட்டுள்ளார்.

இவரது மகன், அனிசு பாரி தற்போது ஹார்வர்ட் கென்னடி பள்ளியில் எம்.சி/எம்.பி.ஏ. 2023 உறுப்பினராக உள்ளார், தில்லியில் எட்-டெக் ஆரம்ப தொழில் முனைவராக-நிறுவனத்தை நடத்தும் எழுத்தாளர் மற்றும் தொழில்முனைவோர் ஆவார்.

மேற்கோள்கள் 

1960 பிறப்புகள்
இந்திய முஸ்லிம்கள்
வாழும் நபர்கள்
பீகார் அரசியல்வாதிகள்
பீகார் சட்டமன்ற உறுப்பினர்கள்
கூட்ட அறிக்கை

கூட்ட அறிக்கை (Minutes), கூட்ட அறிக்கை என்பது ஒரு கூட்டத்தில் விவாதிக்கப்பட்ட விபரங்களின் குறிப்பு ஆகும். பொதுவாக இவை  கூட்டத்தின் நிகழ்வுகளை விவரிக்கின்றன மற்றும் பங்கேற்பாளர்களின் பட்டியல், பங்கேற்பாளர்களால் விவாதிக்கப்பட்ட செயல்பாடுகளின் அறிக்கை மற்றும் தொடர்புடைய பதில்கள் அல்லது நடவடிக்கைகளுக்கான முடிவுகள் ஆகியவை அடங்கும்.

சொற்பிறப்பியல் 
"மினிட்ஸ்" என்ற சொல் லத்தீன் சொற்றொடரான மினுடா ஸ்கிரிப்டுரா (அதாவது "சிறிய எழுத்து")  "தோராயமான குறிப்புகள்" என்று பொருள்படும் சொல்லில் இருந்து பெறப்பட்டிருக்கலாம்.

உருவாக்கம் 
கூட்டத்தின் முடிவில் தட்டச்சு செய்பவர் அல்லது நீதிமன்றத்தில் குறிப்பு எடுப்பவர் மூலம் கூட்ட அறிக்கைகள் உருவாக்கப்படலாம், அவர் சுருக்கெழுத்து குறியீட்டைப் பயன்படுத்தி கூட்ட அறிக்கையைத் தயாரித்து பங்கேற்பாளர்களுக்கு வழங்கலாம். மாற்றாக, கூட்டத்தை குறல் பதிவு  அல்லது காட்சிப் பதிவு செய்யலாம். மேலும் குழுவின் நியமிக்கப்பட்ட அல்லது முறைசாரா முறையில் நியமிக்கப்பட்ட செயலர் குறிப்பு எடுத்து பின்னர் கூட்ட அறிக்கை தயாரிக்கலாம். அதிகமான அரசு நிறுவனங்கள் நிகழ்நேரத்தில் கூட்ட அறிக்கையைத் பதிவுசெய்து தயார் செய்ய கூட்ட அறிக்கைப் பதிவு மென்பொருளைப் பயன்படுத்துகின்றன.

மேற்கோள்கள்

ஆவணங்கள்
ரத்தம் (திரைப்படம்)

ரத்தம் (Translation : Blood) இன்பினிட்டி பிலிம் வென்சர்சு தயாரிப்பில் சிஎஸ் அமுதன்  இயக்கியிருக்கும் தமிழ்த் திரைப்படம். இத்திரைப்படம் 2023ஆம் ஆண்டு அக்டோபர் 6ஆம் தேதி திரையரங்குகளில் வெளியானது. இத்திரைப்படத்திற்கு கண்ணன் நாராயணன் இசை அமைத்திருக்கின்றார். கதாநாயகனாக விஜய் ஆண்டனி நடித்திருக்கின்றார். மேலும் நந்திதா ஸ்வேதா, மகிமா நம்பியார் போன்றோர் இத் திரைப்படத்தில் நடித்திருக்கின்றார்கள். முதன் முறையாக தொழில்நுட்பத்தை கொண்டு கொலைகளைச் செய்யும் ஒரு கூலிப்படையை தமிழ் சினிமாவிற்கு அறிமுகப்படுத்தியிருக்கின்றார் இயக்குநர்.

கதை
புகழ்பெற்ற புலனாய்வுப் இதழியலாளர் விஜய் ஆண்டனி, மனைவி பிரசவ நேரத்தில் இறந்துவிட அதற்கு தனது வேலையும் ஒரு காரணம் என எண்ணி தனது வேலையைத் துறந்து தனது மகளுடன் கொல்கத்தாவில் வசிக்கின்றார். கவலையை மறக்க குடிக்கு அடிமையான விஜய் ஆண்டனியை அவரை தனது மகன் போல வளர்த்த பத்திரிக்கை நடத்தும் நிழல்கள் ரவி ஒரு நாள் சந்தித்து தனது மகன் அலுவலகத்திலேயே கொடுரமாக கொலை செய்யப்பட்டதை தெரிவிக்கின்றார். விஜய் ஆண்டனியும் சென்னைக்கு வந்து பத்திரிக்கை அலுவலகத்தில் பணிக்குச் சேர்ந்து தனக்கு கிடைக்கும் தகவல்களைக் கொண்டு குற்றவாளியை எவ்வாறு கண்டுபிடிக்கின்றார் என்பதே மீதிக்கதை.

மேற்கோள்கள்

வெளி இணைப்புகள் 
 

2023 தமிழ்த் திரைப்படங்கள்
இந்தியத் தமிழ்த் திரைப்படங்கள்
விஜய் ஆண்டனி நடித்த திரைப்படங்கள்
செந்தலை வாத்து

செந்தலை வாத்து ( pink-headed duck, (Rhodonessa caryophyllacea ) என்பது ஒரு பெரிய முக்குளி வாத்து  ஆகும். இது ஒரு காலத்தில் இந்தியாவின் கங்கை சமவெளிகளிலும், மகாராட்டிரம், வங்காளதேசத்தின் சில பகுதிகளிலும், மியான்மரின் ஆற்றுச் சதுப்பு நிலங்களிலும் காணப்பட்டது. ஆனால் 1950 களில் அற்றுவிட்டதோ என்று அஞ்சப்பட்டது. பல தேடல்களைத் தொடர்ந்து இவை இருப்பதற்கான எந்த சான்றும் கிடைக்கவில்லை. வடக்கு மியான்மரின் அணுக முடியாத சதுப்பு நிலப் பகுதிகளில் இது இருக்கலாம் என்றும், அந்த பகுதியில் இருந்து வந்த சில பறவை நோக்கர்களின் அறிக்கைகள் இதன் நிலையை  "மிக அருகிய இனம்" என்று அறிவிக்க வழிவகுத்தது. இந்த இனம் எந்த பேரினத்தில் உள்ளது என்பது சர்ச்சைக்கு உரியதாக உள்ளது. மேலும் சிலர் இது செங்களியனுடன் ( நெட்டா ருஃபினா ) நெருங்கியதாக இருப்பதாக பரிந்துரைத்தாலும், மற்றவர்கள் இதை  தனி இனத்தில் வைத்துள்ளனர். கருமையான உடலுடன் இளஞ்சிவப்பு தலை கொண்ட இது தனித்துவமான தோறம் கொண்டது. இதன்  இறக்கையில் உள்ள நிறத் திட்டு மற்றும் நீண்ட மெல்லிய கழுத்து ஆகியவை பொதுவாக புள்ளி மூக்கு வாத்துகளுடன் பகிர்ந்து கொள்ளும் பொதுவான அம்சங்களாகும். இதன் முட்டைகள் ஏறக்குறைய கோளமாக இருப்பது ஒரு  விசேசமாக பார்க்கப்படுகிறது.

மேற்கோள்கள்

வெளி இணைப்புகள் 

BirdLife International Species Factsheet

வங்காளதேசப் பறவைகள்
மியான்மர் பறவைகள்
இந்தியப் பறவைகள்
பன்னாட்டு இயற்கைப் பாதுகாப்புச் சங்கத்தின் செம்பட்டியல் - மிக அருகிய இனம்
வாத்துகள்
எலாப்புரசு

எலாப்புரசு (Elaphurus) என்பது மான் பேரினங்களுள் ஒன்று. இதில் பிரிடேவிட் மான், எ. டேவிடியானசு மட்டுமே தற்போதுள்ள சிற்றினமாக உள்ளது. பல புதை படிவச் சிற்றினங்கள் இதில் விவரிக்கப்பட்டுள்ளன.

சிற்றினங்கள் 
சிற்றினங்கள் கீழே கொடுக்கப்பட்டுள்ளன.

 எலாப்புரசு மில்னே-எட்வர்ட்சு, 1872.
 எலாப்புரசு டேவிடியனசு மில்னே-எட்வர்ட்சு, 1866. - பிரிடேவிட் மான்
 † எலாப்புர்சு பைபர்க டீல்ஹார்ட் டி சார்டின் மற்றும் பிவெட்டோ, 1930.
 † எலாப்புரசு பைபுர்காடசு சிகாமாய் ஒட்சுகா, 1968
 † எலாப்புரசு  எலியோனோரே விசுலோபோகோவா, 1988.
 † எலாப்புரசு  சின்னனியென்சிசு சியா எட் வாங், 1978.
 † எலாப்புரசு  பார்மோசனசு சிகாமா, 1937.

மேற்கோள்கள் 

Articles with 'species' microformats
பாலூட்டிப் பேரினங்கள்
பயிற்சிப் புத்தகம்

ஒரு பயிற்சிப் புத்தகம் (exercise book) என்பது பள்ளிகளில் பள்ளி வேலைகள் மற்றும் குறிப்புகளை நகலெடுக்கப் பயன்படுத்தப்படும் குறிப்பேடு ஆகும். ஒரு மாணவர் பொதுவாக ஒவ்வொரு பாடத்திற்கும் வெவேறு பயிற்சிப் புத்தகத்தை வைத்திருப்பார்கள்.

பாடங்களைப் பொறுத்து பயிற்சிப் புத்தகம் மாறுபடலாம்.பெரும்பாலான பாடங்களுக்கு, பயிற்சி புத்தகத்தில் ஓரம் கொண்ட வரிசைக் காகிதம் இருக்கும், ஆனால் கணிதம் போன்ற மற்ற பாடங்களுக்கு, அட்டவணைகள் அல்லது பிற வரைபடங்கள், கோட்டுரு வரைபடங்களை வரைவதற்கு உதவுவதற்காக, பயிற்சிப் புத்தகத்தில் சதுர காகிதம் இருக்கும், .

மாணவர்களின் கற்றல் முயற்சிகளின் முதன்மைப் பதிவேடாக பயிற்சிப் புத்தகங்கள் செயல்படலாம். மாணவர்களுக்கு, ஒவ்வொரு பாடத்தின் முடிவிலும் மதிப்பாய்வு, மதிப்பெண்கள் வழங்குவதற்காக அல்லது தரவரிசைப்படுத்துவதற்காக பயிற்சிப் புத்தகங்கள் பெரும்பாலும் சேகரிக்கப்படுகின்றன. தனித்த பணித்தாள்கள் இவ்வகையான புத்தகத்தில் ஒட்டப்பட்டு மற்ற வேலைகளுடன் பிணைக்கப்படும்.

பயிற்சிப் புத்தகம் வரலாற்று ரீதியாக பதிப்புப் புத்தகம் என்றும் அழைக்கப்படுகிறது, மேலும் இது இந்தியாவில் கட்டா என்றும், கனடாவில் இசுகிரிப்ளர் (எழுதுபவர்) என்றும், இசுக்கொட்லாந்தில் ஜோட்டர் என்றும், அயர்லாந்தில் நகல் புத்தகம் என்றும் அழைக்கப்படுகிறது.[ மேற்கோள் தேவை ]

சான்றுகள் 

பள்ளிக் கலைச்சொல்லியல்
குறிப்பேடுகள்
பணிப்புத்தகம்

பணிப்புத்தகங்கள் (workbook) அல்லது பேரேடுகள் என்பது மாணவர்களுக்கு வழங்கப்படும் மென்னட்டைப் பாடநூலாகும் . பணிப்புத்தகங்களில் பொதுவாக செய்முறைப் பயிற்சிகள் கொடுக்கப்பட்டிருக்கும் விடைகள் அந்தப் பக்கத்திலேயே எழுதப்படும் வகையில் காலி இடங்கள் கொடுக்கப்பட்டிருக்கும்.

அண்மையில், மின்னணுப் பணிப்புத்தகங்கள் ஊடாடும் மற்றும் தனிப்பயனாக்கப்பட்ட கற்றலை அனுமதிக்கின்றன. இத்தகைய பணிப்புத்தகங்கள் கணினிகள், மடிக்கணினிகள், பிடிஏக்கள் ஆகியவற்றில் பயன்படுத்தப்படலாம் மற்றும் இணைய அடிப்படையிலானதாக இருக்கலாம்.

சான்றுகள் 

பள்ளிக் கலைச்சொல்லியல்
2018 மேற்கு வங்க இடைத்தேர்தல்கள்

2018 மேற்கு வங்க இடைத்தேர்தல் (2018 West Bengal by-elections) இந்திய தேசிய காங்கிரசு கட்சியின்  நோபரா சட்ட மன்றத் தொகுதியின்  மதுசூதன் கோசு மற்றும் திரிணாமுல் காங்கிரசு கட்சியைச் சேர்ந்த  உலுபெரியா மக்களவைத் தொகுதியின் நாடாளுமன்ற உறுப்பினர் சுல்தான் அகமது  ஆகியோரின் மரணத்தைத் தொடர்ந்து மேற்கு வங்கத்தில் 2018 ஆம் ஆண்டு சனவரி மாதம் 29 ஆம் தேதியன்று இரண்டு இடைத்தேர்தல்கள் நடத்தப்பட்டன.

வெற்றியாளர்கள்
இரண்டு இடங்களிலும் அகில இந்திய திரிணாமுல் காங்கிரசு கட்சியின் வேட்பாளர்கள் வெற்றி பெற்றனர். நோபரா சட்டமன்றத் தொகுதியில் அர்ச்சூன்  சிங்கின் மைத்துனரான சுனில் சிங் வெற்றி பெற்றார்.  மேலும் உலுபெரியா மக்களவை தொகுதியில் சுல்தான் அகமதுவின் (அரசியல்வாதி) மனைவியான சஜ்தா அகமது வெற்றி பெற்றார்.

மேற்கோள்கள்

மேற்கு வங்காள அரசியல்
2018 தேர்தல்கள்
தாமா

தாமா (Dama) என்பது செர்வினே என்ற துணைக்குடும்பத்தில் உள்ள மான் பேரினமாகும், இது பொதுவாகத் தரிசு மான் என்று குறிப்பிடப்படுகிறது.

பெயர் 
தரிசு என்ற பெயர் மானின் வெளிர் பழுப்பு நிறத்தினை குறிக்கின்றது.  தாமா அல்லது தம்மா எனப்படும் இலத்தீன் வார்த்தைகள் ரோ மான், சிறுமானகள் மற்றும் மறிமான்களுக்குப் பயன்படுத்தப்படுகிறது. இச்சொல் நவீன விலங்கியல் பெயரின் மூலத்தில் உள்ளது  போல் செருமன் தாம்ஹிர்ஷ், பிரெஞ்சு டெய்ம், இடச்சு டம்ஹர்ட் மற்றும் இத்தாலி டைனோ சொற்களிலும் உள்ளது. செர்போ-குரோஷிய மொழியில், தரிசு மான்களின் பெயர் ஜெலன் லோபடார் ("திணி மான்"), இதன் கொம்புகளின் வடிவம் காரணமாகும் இவ்வாறு கூறப்படுகிறது. தரிசு மானின் நவீன எபிரேய பெயர் யாச்மூர் (יחמור).

வகைபிரித்தல் மற்றும் பரிணாமம் 
இந்த பேரினத்தில் தற்போதுள்ள இரண்டு சிற்றினங்கள் உள்ளன:

பரவியுள்ள இனங்கள் 

சில வகைப்பாட்டியல் வல்லுநர்கள் பாரசீக தரிசு மான்களை ஒரு துணையினம் வகைப்படுத்துகின்றனர் (தா. தா. மெசபோடோமிகா), மற்றவர்கள், பன்னாட்டு இயற்கைப் பாதுகாப்புச் சங்கத்தினர் இதை ஒரு தனி இனமாகக் கருதுகின்றனர் (தா. மெசபோடோமிகா).

மேற்கோள்கள் 

பாலூட்டிகள்
பாலூட்டிப் பேரினங்கள்
அர்சில்

அர்சில் என்பது இமயமலையில் உள்ள ஒரு மலை வாழிடம். இக்கிராமம் பாகிரதி ஆற்றின் கரையில் அமைந்துள்ளது. உத்தராகண்ட் மாநிலத்தின் உத்தரகாசி மாவட்டத்தில் உள்ள இந்துப் புனிதத் தலமான கங்கோத்ரி செல்லும் வழியில் இந்த ஊர் அமைந்துள்ளது. இங்கு ஒரு இராணுவத் தளமும் அமைந்துள்ளது.  கடல் மட்டத்தில் இருந்து 9005 அடி உயரத்தில் உள்ள இந்த ஊர் இதன் இயற்கைச் சூழலுக்காகவும் ஆப்பிள் உற்பத்திக்காகவும் பெயர் பெற்றது.
கங்கோத்ரி தேசியப் பூங்கா இங்கிருந்து 30 கி.மீ தொலைவில் அமைந்துள்ளது. இவ்வூர் இந்தியாவுக்கும் திபெத்திற்கும் இடையேயுள்ள பண்டைய பட்டுப் பாதையில் அமைந்துள்ளது.

மேற்கோள்கள்

 உத்தராகண்டம்
பள்ளிக் கொடுமைப்படுத்துதல்

பள்ளி கொடுமைப்படுத்துதல் (School bullying) அல்லது பள்ளி ஒடுக்குதல் என்பது பள்ளிச் சூழலுக்கு வெளியே மாணவர்களைக் கொடுமைப்படுத்துதல் போன்றது, பாதிக்கப்பட்ட மாணவரை விட உடல் அல்லது சமூக காரணிகள் அதிகம் கொண்ட ஒன்று அல்லது அதற்கு மேற்பட்ட மாணவர்கள் பிறரைத் தாக்குவதனைக் குறிக்கிறது. கொடுமைப்படுத்துதல் வாய்மொழியாகவோ அல்லது உடல் ரீதியாகவோ நடைபெறலாம். உடல், உணர்ச்சி மற்றும்/அல்லது வாய்மொழி ரீதியாகவோ ஒடுக்குமுறை நடைபெறலாம்.

பள்ளி வன்முறை பரவலாக பல நாடுகளில் தாக்கத்தை ஏற்படுத்துகின்றன. ஆனால் பல கல்வித் தலைவர்கள் தங்களது செயல்பாடுகள் மூலமாக பள்ளிக் கொடுமைப்படுத்துதலைக் குறைப்பதில் வெற்றி கண்டுள்ளனர்.பள்ளிக் கொடுமைப்படுத்துதலைக் குறைக்க அல்லது தடுக்கப் பயன்படுத்தப்படும் சில உத்திகளில் மாணவர்களை கொடுமைப்படுத்துதல் குறித்தான விழிப்புணர்வை ஏற்படுத்துதல், வகுப்பறையில் பதிவு செய்யும் சாதனங்களை வைத்தல், பாதுகாப்பு தொழில்நுட்பத்தைப் பயன்படுத்துதல் மற்றும் பள்ளி பாதுகாப்பு அதிகாரிகளை பணியமர்த்துதல் ஆகியவை அடங்கும். இருப்பினும், கொடுமைப்படுத்துதலுக்கு பள்ளிகள் எவ்வாறு எதிர்வினையாற்றுகிறது என்பது பரவலாக வேறுபடுகிறது. பள்ளி கொடுமைப்படுத்துதலால் பாதிக்கப்பட்டவர்கள் மீதான விளைவுகளில் மனச்சோர்வு, பதட்டம், கோபம், மன அழுத்தம், உதவியின்மை மற்றும் பள்ளி செயல்திறன் குறைதல் ஆகியவை அடங்கும்

அளவுகோல்கள் 
கொடுமைப்படுத்துதல் என்பது ஆக்கிரமிப்பு நடத்தையின் ஒரு துணைப்பிரிவாகும், இது விரோத மனப்பான்மை, மாணவர்களின் ஆற்றல் சமநிலையின்மை மற்றும் காலம் ஆகியவற்றினால் வகைப்படுத்தப்படுகிறது. அன்றாடம் நடைபெறும் மாணவர்-மாணவர் மோதல்கள் மாணவர்களின் அதிகார சமநிலையின்மையுடன் தொடர்புடையவை அல்ல.சாதாரண மோதல்களைப் போல் அல்லாது, பள்ளிக் கொடுமைப்படுத்துதல் என்பவை பாதிக்கப்பட்ட மாணவர்களை கடுமையாகப் பாதிக்கலாம்.

அதிகார ஏற்றத்தாழ்வு 
கொடுமைப்படுத்துதல் என்பது அதிகார சமநிலையின்மையை உள்ளடக்கியதாகும். அளவு, பாலினம், வயது, சகாக்களின் கூட்டு மற்றும்/அல்லது பிற மாணவர்களின் உதவி போன்ற காரணங்களால் ஒரு கொடுமைப்படுத்துபவர் மற்றொரு மாணவர் மீது அதிகாரம் செலுத்துகிறார்.

எச்சரிக்கை அடையாளங்கள் 
ஒரு குழந்தை கொடுமைப்படுத்தப்படுவதைக் குறிக்கும் அறிகுறிகள் பின்வருமாறு:

 விவரிக்க முடியாத காயங்கள்,
 கவலை மற்றும் அதிர்ச்சிக்குப் பிறகான மன அழுத்தப் பாதிப்பு அறிகுறிகள்,
 இழந்த அல்லது கிழிந்த ஆடை,
 உணவுப் பழக்கத்தில் மாற்றங்கள்,
 மதிப்பெண்கள் குறைவது,
 தொடர்ந்து பள்ளி வர இயலாமை, ,
 தற்கொலை எண்ணங்கள், மற்றும்
 அதிகமாக மன்னிப்பு கேட்கும் தன்மை உடையவராக மாறுதல்.

சான்றுகள் 

பள்ளிக் கலைச்சொல்லியல்
விஜய் கார்த்திக் கண்ணன்

Articles with hCards

விஜய் கார்த்திக் கண்ணன் (Vijay Kartik Kannan) முக்கியமாக தமிழ்த் திரையுலகில் பணியாற்றும் ஒரு இந்திய ஒளிப்பதிவாளர் ஆவார்.

தனிப்பட்ட வாழ்க்கை 
விஜய், சக ஒளிப்பதிவாளர் யாமினி யக்ஞமூர்த்தியை தொழில் ரீதியான உறவினால் ஈர்க்கப்பட்டு 2022 மார்ச்சு 16 அன்று மணந்தார்.

தொழில் 
விஜய் கார்த்திக் கண்ணன் ஒளிப்பதிவில் தனது வாழ்க்கையை தமிழ்த் திகில் படமான டார்லிங் 2 (2016) மூலம் தொடங்கினார். ஒரு சிறிய இடைவெளிக்குப் பிறகு, 2018ஆம் ஆண்டில், சிவகார்த்திகேயன் தனது முதல் தயாரிப்பு முயற்சியான கனாவுக்கு (2018) ஒளிப்பதிவாளராகப் பணியாற்ற அவருக்கு அழைப்பு விடுத்தார். குறிப்பிட்ட நேரத்தில் படத்தை முடிப்பதில் நம்பிக்கை இல்லாததால், அவர் வாய்ப்பை நிராகரிக்க வேண்டியதாயிற்று. பின்னர், நெல்சன் இயக்கிய சிவகார்த்திகேயனின் (2021) படத்தில் ஒளிப்பதிவாளராக பணியாற்றினார்.

விஜய் கார்த்திக் கண்ணன் 13 ஆண்டுகளுக்கும் மேலாக தெரியும் தனது நீண்டகால நண்பரான ரத்ன குமார் இயக்கிய ஆடை (2019) படத்தில் பணியாற்றினார். அதே ஆண்டு விஜய் சேதுபதியின் சிந்துபாத் (2019) படத்திலும் பணியாற்றினார்.

சில்லு கருப்பட்டி (2019), காத்துவாக்குல ரெண்டு காதல் (2022), ராவணாசுரா (2023) ஆகிய படங்களில் பணியாற்றியதற்காகவும் அறியப்பட்டவர். சமீபத்தில் ஜெயிலர் (2023) படத்தில் அவர் ஒளிப்பதிவாளராகப் பணியாற்றினார்.

திரைப்படவியல்

மேற்கோள்கள்

வெளி இணைப்புகள் 
 IMDbயில் விஜய் கார்த்திக் கண்ணன்
 https://www.dopvijay.com/movies| ஒளிப்பதிவாளர் இணையதளம்

தமிழ்நாட்டுத் திரைப்பட ஒளிப்பதிவாளர்கள்
இந்தியத் தமிழர்
தமிழ்த் திரைப்பட ஒளிப்பதிவாளர்கள்
வாழும் நபர்கள்
கி. வினோத் சந்திரன்

கிருஷ்ணன் வினோத் சந்திரன் (K. Vinod Chandran) என்பவர் இந்திய நீதிபதியும் தற்போதைய, பாட்னா உயர் நீதிமன்றத்தின் தலைமை நீதிபதியும் ஆவார். இவர் கேரள உயர்நீதிமன்றத்தின் முன்னாள் நீதிபதி ஆவார்.

பணி 
நீதிபதி வினோத் திருவனந்தபுரத்தில் உள்ள கேரள சட்ட அகாதமியின் சட்டக் கல்லூரியில் சட்டத்தில் பட்டம் பெற்றார். பின்னர் 1991ஆம் ஆண்டு பரவூரில் தனது சட்டப் பயிற்சியைத் தொடங்கினார். பின்னர் கேரள உயர் நீதிமன்றத்தில் வழக்குரையாடினார். இவரது பயிற்சியின் போது இவர் 2007 முதல் 2011 வரை கேரள அரசின் சிறப்பு அரசு வழக்கறிஞராக (வரிகள்) பணியாற்றினார். இவர் 8 நவம்பர் 2011 அன்று கேரள உயர் நீதிமன்றத்தின் கூடுதல் நீதிபதியாக நியமிக்கப்பட்டு 24 சூன் 2013 அன்று நிரந்தர நீதிபதியாகப் பதவி உயர்வு பெற்றார். இவர் 29 மார்ச் 2023 அன்று பாட்னா உயர்நீதிமன்றத்தின் தலைமை நீதிபதியாக நியமிக்கப்பட்டார். 1 ஆகத்து 2023 அன்று, பாட்னா உயர்நீதிமன்றத்தின் தலைமை நீதிபதி கே. வினோத் சந்திரன் மற்றும் நீதிபதி பார்த்த சாரதி ஆகியோர் அடங்கிய அமர்வில் பீகாரில் ஜாதிவாரி கணக்கெடுப்பு நடத்துவது செல்லுபடியாகும் என்றும் இது சட்டப்பூர்வமானது என்று தீர்ப்பளித்தார். இந்த நீதி அமர்வு தனது 101 பக்க தீர்ப்பில் இந்த உத்தரவை வழங்கியது. அதே நேரத்தில் கணக்கெடுப்பை எதிர்த்து தாக்கல் செய்யப்பட்ட அனைத்து மனுக்களையும் தள்ளுபடி செய்தனர்.

மேற்கோள்கள்

வெளி இணைப்புகள் 

 கேரள உயர் நீதிமன்றம்
எர்ணாகுளம் மாவட்ட நபர்கள்
1963 பிறப்புகள்
வாழும் நபர்கள்
கேரளா உயர் நீதிமன்ற நீதிபதிகள்
கேரள நபர்கள்
செ. பெ. கோத்வால்

சொகராப் பெசோதன் கோத்வால் (S. P. Kotval)(செப்டம்பர் 1910 - 6 மார்ச் 1987)  பம்பாய் உயர் நீதிமன்றத்தின் தலைமை நீதிபதியாக ஆகத்து 1, 1966 முதல் 27 செப்டம்பர் 1972 வரை பணியாற்றியவர் ஆவார்.

இவர் தனது பள்ளிக் கல்வியை நாக்பூரில் உள்ள புனித வளனார் கன்னிமாடப் பள்ளியிலும், பின்னர் பஞ்ச்கனியில் உள்ள பில்லிமோரியா உயர்நிலைப் பள்ளியிலும் பயின்றார். இவர் மோரிசு கல்லூரியில் (தற்போது நாக்பூர் மகாவித்யாலயா என்று அழைக்கப்படுகிறது) கல்லூரிக் கல்வியினையும் நாக்பூரில் உள்ள பல்கலைக்கழக சட்டக் கல்லூரியில் இளநிலை சட்டமும் பயின்றார்.

இவர் 1932ஆம் ஆண்டு முதல் நாக்பூரில் உள்ள வழக்கறிஞராகப் பயிற்சி பெற்றார். பின்னர் மத்தியப் பிரதேச உயர் நீதிமன்றங்கள் மற்றும் உச்ச நீதிமன்றங்களில் பயிற்சி செய்தார். 1956-ல் மாநிலங்களின் மறுசீரமைப்பு தொடர்பாக, இவர் பம்பாய் உயர் நீதிமன்றத்தின் நாக்பூர் இருக்கையில் நீதிபதியாகப் பதவி வகித்தார்.

மேற்கோள்கள்

வெளி இணைப்புகள் 

 பம்பாய் உயர்நீதிமன்றத்தில் சுருக்கமான சுயசரிதை

1987 இறப்புகள்
1910 பிறப்புகள்
மும்பாய் உயர் நீதிமன்ற நீதிபதிகள்
ச. ஜெயச்சந்திரன்

சந்திரசேகரன் கர்த்தா ஜெயச்சந்திரன் (C. Jayachandran; ; 28 மே 1972 இல் பிறந்தவர்) ஓர் இந்திய நீதிபதி ஆவார். இவர் தற்போது கேரள உயர் நீதிமன்றத்தின் கூடுதல் நீதிபதியாக பணியாற்றுகிறார். இந்திய மாநிலமான கேரளா மற்றும் இலட்சத்தீவு உச்ச நீதிமன்றத்தின் தலைமையகம் எர்ணாகுளத்தில், கொச்சியில் உள்ளது. ஜெயச்சந்திரன் 20 அக்டோபர் 2021 முதல் உயர் நீதிமன்ற கூடுதல் நீதிபதியாக நியமிக்கப்பட்டார். இவர் பிப்ரவரி 2011-ல் கூடுதல் மாவட்ட நீதிபதியாக நேரடியாக நீதித்துறை பணியில் சேர்ந்தார். மேலும் கொல்லம், திருவனந்தபுரம் மற்றும் கோட்டயத்தில் முதன்மை மாவட்ட நீதிபதியாக பணியாற்றினார்.

கேரள சட்ட அகாதமியின் சட்டக் கல்லூரியில் இளங்கலைச் சட்டம் மற்றும் கேரளாவில் உள்ள மகாத்மா காந்தி பல்கலைக்கழகத்தில் முதுகலைச் சட்டக் கல்வியினை முடித்துள்ளார்.

மேற்கோள்கள்

வெளி இணைப்புகள் 

 கேரள உயர் நீதிமன்றம்
1972 பிறப்புகள்
வாழும் நபர்கள்
கேரளா உயர் நீதிமன்ற நீதிபதிகள்
அசோக் மேனன்

அசோக் மேனன் (பிறப்பு 15 ஆகத்து 1959) கேரள உயர் நீதிமன்ற நீதிபதியாக இருந்தவர் ஆவார். கேரள உயர் நீதிமன்றம் இந்தியாவின் கேரள மாநிலம் மற்றும் லட்சத்தீவு ஒன்றியப் பிரதேசத்தில் உள்ள மிக உயர்ந்த நீதிமன்றமாகும். கேரள உயர் நீதிமன்றத்தின் தலைமையகம் எர்ணாகுளத்தில், கொச்சியில் அமைந்துள்ளது.

இளமை 
அசோக் கேந்திரிய வித்யாலயாவில் பள்ளிப் படிப்பை முடித்தார். திருச்சூரில் உள்ள தூய தோமசு கல்லூரியில் பட்டம் பெற்றார்.  கோழிக்கோடு அரசு சட்டக் கல்லூரியில் சட்டப் பட்டம் பெற்றார்.

பணி 
அசோக் 1981ஆம் ஆண்டு திருச்சூர் மற்றும் வடக்காஞ்சேரி நீதிமன்றங்களில் வழக்கறிஞராகப் பணியாற்றத் தொடங்கினார். இவர் 1988-ல் முன்சிப்-நீதிபதியாகப் பணியாற்றத் தொடங்கினார். இதன்பின் 1995ல் துணை நீதிபதியாகவும், 2002ல் மாவட்ட நீதிபதியாகவும் பதவி உயர்வு பெற்றார். அசோக் 2009-ல் இந்திய உச்ச நீதிமன்றத்தின் பதிவாளராக நியமிக்கப்பட்டார். 2010 முதல் 2013 வரை புது தில்லியின் போட்டி மேல்முறையீட்டுத் தீர்ப்பாயத்தின் பதிவாளராகத் தொடர்ந்தார். இதன்பிறகு 2013 முதல் 2015 வரை கொல்லத்தில் முதன்மை மாவட்ட நீதிபதியாக பணியாற்றினார். 2015ல் கேரள உயர் நீதிமன்றத்தின் தலைமைப் பதிவாளராக நியமிக்கப்பட்டார். நவம்பர் 30, 2017 அன்று அசோக் கேரள உயர் நீதிமன்றத்தின் கூடுதல் நீதிபதியாகப் பதவி உயர்த்தப்பட்டு, ஆகத்து 29, 2019 அன்று கேரள உயர் நீதிமன்றத்தின் நிரந்தர நீதிபதியாக ஆனார்.

மேற்கோள்கள்

வெளி இணைப்புகள் 

 கேரள உயர் நீதிமன்றம்
1959 பிறப்புகள்
வாழும் நபர்கள்
கேரளா உயர் நீதிமன்ற நீதிபதிகள்
விவேகானந்தா மருத்துவ அறிவியல் நிறுவனம், கொல்கத்தா

விவேகானந்தா மருத்துவ அறிவியல் நிறுவனம்  (Vivekananda Institute of Medical Sciences, Kolkata)  இந்தியாவின்  கொல்கத்தா சரத் போசு சாலையில் உள்ள ஒரு மருத்துவ நிறுவனம் மற்றும் மருத்துவமனை ஆகும். இது இராமகிருட்டிண மடம் மற்றும் ராமகிருட்டிணா அறக்கட்டளையின்  கீழ் செயல்படுகிறது. சாரதா தேவியின் சீடரான சுவாமி தயானந்தால் 1932ஆம் ஆண்டு  சூலை மாதம் சிசுமங்கல் பிரதிசுடானம், மகப்பேறு மற்றும் குழந்தைகள் நல மருத்துவமனையாக இது தொடங்கப்பட்டது. 

சுவாமி தயானந்தா (பிறப்பு விமல்) ராமகிருட்டிண மடம் மற்றும் ராமகிருட்டிணா  அறக்கட்டளையின் (1962-1965) ஒன்பதாவது தலைவரான சுவாமி மாதவானந்தாவின் இளைய சகோதரர் ஆவார். 1956ஆம் ஆண்டில் தொடங்கப்பட்ட சிகிச்சையகம் தற்போதைய மருத்துவமனைக்கு வழி வகுத்தது. இன்று இந்நிறுவனம் 600 படுக்கைகள் கொண்ட பொது மருத்துவமனை, மா சாரதா செவிலியர் பள்ளி, விவேகானந்தா மருத்துவ அறிவியல் கழகம், கிராமப்புறங்களில் நடமாடும் சுகாதார அலகுகள் மற்றும் சமூக சுகாதார சேவைகள் என பல அமைப்புகளுடன் செயல்படுகிறது.

மேற்கோள்கள்

புற இணைப்புகள் 
 ராமகிருஷ்ணா மிஷன் சேவா பிரதிஷ்தான், அதிகாரப்பூர்வ இணையதளம்
Coordinates on Wikidata
மேற்கு வங்காளத்திலுள்ள மருத்துவக் கல்லூரிகள்
இந்திய மருத்துவமனைகள்
கொல்கத்தா
மேற்கு வங்காளத்தில் கல்வி
சகோதரிப் பள்ளி

ஒரு சகோதரிப் பள்ளி (sister school) அல்லது சகோதரப் பள்ளி என்பது பொதுவாக ஒரு ஜோடி பள்ளிகளாக இருக்கும். பொதுவாக ஒற்றைப் பாலின பள்ளியாக இருக்கும், அதில் ஒன்று பெண் மாணவர்களுடனும் மற்றொன்று ஆண் மாணவர்களுடனும் இருக்கும். இந்த முறையின் மூலம் இரண்டு பள்ளிகளும் பயனடைகிறது. உதாரணமாக, ஆர்வர்டு பல்கலைக்கழகம் ஆண்கள் மட்டுமே படிக்கும் பள்ளியாக இருந்தபோது, ராட்கிளிஃப் பல்கலைக்கழகம் அதன் சகோதரப் பள்ளியாக இருந்தது. பாலியல் சார்பு மற்றும் பாகுபாடு பற்றிய விழிப்புணர்வு  காரணமாக 1970 களில் தொடங்கி பல நிறுவனங்கள் இருபாலர் கல்வி சூழலை ஏற்றுக்கொண்டதால் ஒரு பாலினப பள்ளி என்ற சகோதரப் பள்ளி தொடர்பான கருத்து மாறத் தொடங்கியது.

பின்னணி 
சகோதரிப் பள்ளி (அல்லது சகோதரர் பள்ளி ) என்ற சொல்லுக்கு பல மாற்று அர்த்தங்கள் உள்ளன:

 இரண்டு கல்லூரிகள் அல்லது பல்கலைக்கழகங்களுக்கு இடையே ஒரு திட்டவட்டமான நிதி வர்த்தகத்தை உள்ளடக்கியிருக்கும்
 வலுவான வரலாற்று தொடர்பைக் கொண்ட இரண்டு பள்ளிகளாக இருக்கலாம்.
 இரண்டு பள்ளிகளைச் சேர்ந்த மாணவர்களை உள்ளடக்கிய சமூக செயல்பாடுகளைக் கொண்ட இரண்டு பள்ளிகள்.
 ஒரே நிர்வாகத்தின் கீழ் இரண்டு பள்ளிகள்.
 ஒரே தளத் திட்டம்/தளவமைப்பைப் பயன்படுத்தி கட்டப்பட்ட இரண்டு பள்ளிகள்.

சான்றுகள்

வெளி இணைப்புகள் 
 Dictionary definition
 A collaborative international partnership

பள்ளிக் கலைச்சொல்லியல்
கஜ்ரானா கணேஷ் கோயில்

கஜ்ரானா கணேஷ் கோயில் (Khajrana Ganesh Temple) என்பது இந்திய மாநிலமான மத்தியப் பிரதேசம் - இந்தூரில்  கஜ்ரானா பகுதியில் அமைந்துள்ள ஒரு இந்து கோயில் ஆகும். இந்த கோயில் விநாயகப் பெருமானுக்கு அர்ப்பணிக்கப்பட்டுள்ளது. இது ஓல்கர் வம்சத்தின் மகாராணி அகில்யாபாய் ஓல்கரால் கட்டப்பட்டது.

வரலாறு 
இந்த கோயில் 1735 ஆம் ஆண்டு ஓல்கர் வம்சத்தின் மகாராணி அகில்யாபாய் ஓல்ரால் கட்டப்பட்டது, இவர் முகலாய ஆட்சியாளர் ஔரங்கசீப்பிடம் இருந்து பாதுகாக்க வேண்டி, கிணற்றில் மறைத்து வைக்கப்பட்டிருந்த  விநாயகர் சிலையை மீட்டார் என்று இந்த கோயிலின் வரலாறு அறியப்படுகின்றது.  இங்கு, பக்தர்கள் கோயிலை சுற்றி வந்து,  விநாயகப் பெருமானிடம் தங்கள் பணியை வெற்றிகரமாக முடிப்பதற்காக ஒரு நூல் கட்டி பிரார்த்தனை செய்கிறார்கள். கோயிலில் உள்ள பழமையான சிலை உள்ளூர் பூசாரியான பண்டிதர் மங்கல் பட் என்பவரின் கனவில் காணப்பட்டதாக கூறப்படுகிறது. இக்கோயில் இன்றும் அவரின் குடும்பத்தினரால் நிர்வகிக்கப்படுகிறது.

வளர்ச்சி 
ஒரு சிறிய குடிசையில் இருந்து ஒரு பெரிய வளாகமாக, இந்த கோயில் பல ஆண்டுகளாக நிறைய வளர்ந்துள்ளது.  கோயிலுக்கு தொடர்ந்து பணம், தங்கம், வைரம் மற்றும் பிற விலையுயர்ந்த நகைகள் நன்கொடை வடிவில் பெறப்படுகின்றன.  கர்ப்பகிரகத்தின் வாயில், வெளி மற்றும் மேல் சுவர்கள் வெள்ளியால் ஆனவை. மேலும், அதில் வெவ்வேறு மனநிலைகள் மற்றும் திருவிழாக்கள் குறித்த சிற்பங்கள் சித்தரிக்கப்பட்டுள்ளன. இந்தூரைச் சேர்ந்த தொழிலதிபர் ஒருவர் நன்கொடையாகக் கொடுத்த வைரங்களால் கடவுளின் கண்கள் செய்யப்பட்டுள்ளன. 

தற்போது இந்த கோயில், இந்தூர் மாவட்ட அதிகாரிகளின் கட்டுப்பாட்டில் உள்ளது. மேலும் பூசாரிகள் மாத சம்பளத்தில் உள்ளனர். கோயிலைச் சுற்றியுள்ள பகுதிகளும் எளிதில் செல்லக்கூடிய வகையில் உருவாக்கப்பட்டுள்ளது.

மேற்கோள்கள்

வெளி இணைப்புகள் 

பிள்ளையார் கோயில்கள்
தட்சிணாமூர்த்தி தோத்திரம்

தட்சிணாமூர்த்தி தோத்திரம் ( Dakshinamurti Stotra ) என்பது ஆதி சங்கரரால்  சிவனுக்கு அர்பணிக்கப்பட்ட ஒரு சமசுகிருத சமயப் பாடலாகும்.  இது அத்வைத வேதாந்தத்தின் அடிப்படையில் பிரபஞ்சத்தின் மனோதத்துவத்தை விளக்குகிறது.

விளக்கம் 
இந்து புராணங்களில், தட்சிணாமூர்த்தி என்பது அறிவின் உயர்ந்த கடவுளான சிவனின் அவதாரம் எனப்படுகிறது. தட்சிணாமூர்த்தி என்பவர் அனைத்து வகையான அறிவின் குருவாகவும், ஞானத்தை அளிப்பவராகவும் இருக்கிறார். சிவனின் இந்த அம்சம் தான் உயர்ந்த அல்லது இறுதி விழிப்புணர்வு, புரிதல் மற்றும் அறிவு என அவரது உருவக அமைப்பு உள்ளது என்று கருதப்படுகிறது.  இந்த வடிவம் யோகம், இசை மற்றும் ஞானத்தின் ஆசிரியராகவும், சாத்திரங்கள் பற்றிய விளக்கத்தை அளிப்பவராகவும் சிவனை அவரது அம்சத்தில் பிரதிபலிக்கிறது.

இந்துக் கடவுள்களின் பெரும்பாலான பாடல்களைப் போலல்லாமல், இவை மானுட வடிவங்கள் அல்லது அந்தக் கடவுள்களின் புராணச் செயல்களின் விவரிப்பு வடிவத்தில் உள்ளன.  இது கருத்தியல் மற்றும் தத்துவ அறிக்கைகளின் வடிவத்தை உரைக்கிறது.  புலன்களின் பன்முகத்தன்மையின் நடுவில் உள்ள ஆன்மாவின் ஒருமைப்பாட்டின் விளக்கத்தை அதன் வசனங்கள் வழங்குகின்றன.

இதனையும் காண்க 

 சிவ தாண்டவ தோத்திரம்

மேற்கோள்கள் 

சமசுகிருத நூல்கள்
சோயல் வில்சன்

சோயல் வில்சன் (ஜோயல் ஷெல்டன் வில்சன்) (பிறப்பு: டிசம்பர் 30, 1966) டிரினிடாட் மற்றும் டொபாகோவைச் சேர்ந்த ஒரு பன்னாட்டுத் துடுப்பாட்ட நடுவர் ஆவார். வில்சன் தற்போது மேற்கிந்திய தீவுகளை பிரதிநிதித்துவப்படுத்தும் பன்னாட்டுத் துடுப்பாட்ட அவையின் மேற்றட்டு நடுவர்களின் குழுவில் உறுப்பினராக உள்ளார். அவர் பனாட்டுத் துடுப்பாட்டத்தின் மூன்று வடிவங்களினான தேர்வுப் போட்டிகள், ஒரு நாள் பன்னாட்டுப் போட்டிகள்  மற்றும் பன்னாட்டு இருபது20 ஆகிய அனைத்துப் போட்டிகளிலும் நடுவராகக் கடமையாற்றுகிறார்.

நடுவர் தொழில் 
ஆத்திரேலியாவும் நியூசிலாந்தும் இணைந்து நடாத்திய 2015 துடுப்பாட்ட உலகக் கோப்பையின் போது போட்டிகளில் நிற்க தேர்ந்தெடுக்கப்பட்ட இருபது நடுவர்களில் சோயல் வில்சன் ஒருவர் ஆவர். அந்தத் தொடரின் போது ஆத்திரேலியாவில் நடந்த மூன்று போட்டிகளில் கள நடுவராக வில்சன் பணியாற்றினார். சில மாதங்களுக்குப் பிறகு, வில்சன் தனது முதல் தேர்வுப் போட்டியில் 21-25 சூலை 2015 இல் சிட்டகாங்கில் வங்காளதேசத்துக்கும் தென்னாபிரிக்காவுக்கும் இடையேயான போட்டியில் நடுவராக நின்றார் 

ஏப்ரல் 2019 இல், 2019 துடுப்பாட்ட உலகக் கோப்பையின் போது போட்டிகளில் நிற்கும் பதினாறு நடுவர்களில் ஒருவராக அவர் பெயரிடப்பட்டார். ஜூலை 2019 இல், இயன் கோல்டின் ஓய்வு மற்றும் சுந்தரம் ரவி விலக்கப்பட்டதைத் தொடர்ந்து வில்சன் பன்னாட்டுத் துடுப்பாட்ட அவையின் மேற்றட்டு நடுவர் குழுவுக்கு உயர்த்தப்பட்டார்.

மேற்கோள்கள் 

வாழும் நபர்கள்
1966 பிறப்புகள்
மேற்கிந்தியத் தீவுகளின் துடுப்பாட்ட நடுவர்கள்
திரினிடாட் டொபாகோ விளையாட்டு வீரர்கள்
அனுமதிச் சீட்டு

அனுமதிச் சீட்டு (permission slip) என்பது ஒரு பள்ளி அல்லது பிற அமைப்பு ஒரு மாணவரிடம் களப்பயணம் செல்வதற்காக பெற்றோரிடம் அனுமதி பெறுவதற்காக வழங்கப்படும் படிவம் ஆகும்.

ஒரு அமைப்பு ஒரு மாணவரை சுற்றுலாவிற்கு அழைத்துச் செல்ல அனுமதிக்கப்படுவதற்கு, பல இடங்களில் சட்டப்படி அனுமதிச் சீட்டுகள் தேவைப்படுகின்றன. சிறுவர்களாக இருக்கும்பட்சத்தில் அவர்களது பெற்றோர்களோ அல்லது சட்டரீதியிலான பாதுகாவலர்களோ இத்தகைய அனுமதியினை வழங்குவர்.

அனுமதி சீட்டில் காணக்கூடிய தகவலில் மாணவரின் பெயர், களப்பயணம் நிகழும் இடம் மற்றும் அவசரகாலத்திற்கு தொடர்புகொள்ள வேண்டிய தொலைபேசி எண், முகவரி ஆகியவை அடங்கும்.

வயது வந்த மாணவர்களுக்கான விண்ணப்பம் 
சில பள்ளிகள் முதிர் அகவையர் மாணவர்களை தங்களது சொந்த அனுமதி சீட்டில் கையெழுத்திட அனுமதிக்கின்றன; மற்ற பள்ளிகள் மாணவரின் பெற்றோர் படிவத்தில் கையொப்பமிட வேண்டும் என்று கோருகின்றன. பல முதிர் அகவையர் மாணவர்கள் பெற்றோரின் கையொப்பத்திற்கான தேவையை எதிர்க்கிறார்கள், ஏனெனில் தாங்கள் தங்களுக்கு விருப்பமான நிகழ்வுகளில் கலந்துகொள்வதற்கு பெற்றோரிடம் சட்டரீதியாக எந்த அனுமதியும் பெறத் தேவையில்லை என கருதுகின்றனர்.

சான்றுகள் 

பள்ளிக் கலைச்சொல்லியல்
மேபல் ரெபெல்லோ

மேபல் ரெபெல்லோ (Mabel Rebello) இந்தியாவைச் சேர்ந்த ஓர் அரசியல்வாதியாவார். 1950 ஆம் ஆண்டில் இவர் பிறந்தார்.  இந்திய தேசிய காங்கிரசு கட்சியின் உறுப்பினரான இவர் இந்திய நாடாளுமன்றத்தின் மேலவையான மாநிலங்களவையில் சார்க்கண்டு மாநிலத்தை பிரதிநிதித்துவப்படுத்துகிறார்.

மேபல் ரெபெல்லோ இந்திய அரசின் சிறுபான்மையினருக்கான தேசிய ஆணையத்தின் உறுப்பினராக இருந்தார். 2016 ஆம் ஆண்டில் தனது பதவிக் காலத்தை நிறைவு செய்தார்.

அரசியல் வாழ்க்கை 
காங்கிரசு கட்சியின் விவகாரங்களை இயக்கி, சோனியா காந்திக்கு பல துறைகளில் உதவிய பின்னணி மூளையாக மாபெல் இருந்தார்.

பாராளுமன்ற உறுப்பினராக இருந்தபோது, சிறுபான்மையினராக இருக்கும்  கிறித்தவர்கள் மீதான அட்டூழியங்களின் போது, பெரும்பான்மை இந்துக்கள் மதச்சார்பற்றும் பரந்த மனப்பான்மை கொண்டவர்களாகவும் இருப்பதால், விளிம்புநிலை குழுக்கள் பிரச்சினைகளை உருவாக்குகின்றன என்று மேபல் ரெபெல்லோ  கூறினார்.

மேற்கோள்கள்

புற இணைப்புகள்
 Profile on Rajya Sabha website

1950 பிறப்புகள்
வாழும் நபர்கள்
இந்திய தேசிய காங்கிரஸ் அரசியல்வாதிகள்
மத்தியப் பிரதேச அரசியல்வாதிகள்
அமித் தாக்கர்

அமித் தாக்கர் (Amit Thaker) இந்தியாவில் ஒரு அரசியல் பிரமுகர் மற்றும் குஜராத் சட்டமன்ற உறுப்பினரும் ஆவார். இவர் குஜராத் மாநிலத்தில் வெஜல்பூர் சட்டமன்றத் தொகுதியில் இருந்து டிசம்பர் 2022-இல் நடந்த தேர்தலில் சட்டமன்றத்திற்குத்  தேர்ந்தெடுக்கப்பட்டார்.     இவர் பாரதிய ஜனதா கட்சியைச்(BJP) சேர்ந்தவர். 1997 முதல் 2004 வரை மற்றும் 2007 முதல் 2010 வரை இரண்டு முறை பாரதிய ஜனதா யுவ மோர்ச்சா (BJYM) தலைவராக பணியாற்றிய தாக்கர் கட்சிக்குள் ஒரு தலைமைப் பதவியை வகித்துள்ளார்.

மேற்கோள்கள் 

வாழும் நபர்கள்
குஜராத்தைச் சேர்ந்த பாரதிய ஜனதா கட்சி அரசியல்வாதிகள்
அலெக்சாந்தர் தாமசு

அலெக்சாந்தர் தாமசு (Alexander Thomas) என்பவர் கேரள உயர் நீதிமன்றத்தின் நீதிபதியாக பணியாற்றிய இந்திய நீதிபதி ஆவார். கேரளாவின் உயர்நீதிமன்றம் இந்திய மாநிலமான கேரளா மற்றும் லட்சத்தீவு ஒன்றியப் பிரதேசத்தில் உள்ள மிக உயர்ந்த நீதிமன்றமாகும். கேரள உயர் நீதிமன்றத்தின் தலைமையகம் எர்ணாகுளத்தில், கொச்சியில் உள்ளது.

கல்வி மற்றும் தொழில் 
நீதிபதி தாமசு திருவனந்தபுரம் பல்கலைக்கழக கல்லூரியில் பட்டம் பெற்றார். கொச்சி அறிவியல் மற்றும் தொழில்நுட்ப பல்கலைக்கழகத்தில் இயற்பியலில் முதுநிலைப் பட்டம் பெற்றார். தில்லி பல்கலைக்கழகத்தின் சட்ட புலத்தில் சட்டப் பட்டம் பெற்றார். இதனைத் தொடர்ந்து வழக்கறிஞர் பயிற்சியினை 1988-இல் தொடங்கினார். இவர் 23 சனவரி 2014 அன்று கேரள உயர் நீதிமன்றத்தின் கூடுதல் நீதிபதியாக நியமிக்கப்பட்டு 10 மார்ச்சு 2016 முதல் நிரந்தர நீதிபதியாகப் பணியாற்றினார். இவர் 13 ஜூலை 2023 அன்று தற்காலிக தலைமை நீதிபதியாக நியமிக்கப்பட்டு 21 சூலை 2023 வரை தற்காலிக தலைமை நீதிபதியாக பணியாற்றினார். நீதிபதி தாமசு 03 செப்டம்பர் 2023 அன்று ஓய்வு பெற்றார்.

மேற்கோள்கள் 

1961 பிறப்புகள்
வாழும் நபர்கள்
கேரளா உயர் நீதிமன்ற நீதிபதிகள்
லாக்டன் நிறுவனங்கள்

லாக்டன் என்பது காப்பீடு, இடர் மேலாண்மை மற்றும் பணியாளர் நலன்களை வழங்கும் ஒரு அமெரிக்க நிறுவனம் ஆகும். இது உலகின் மிகப்பெரிய தனியார் காப்பீட்டு தரகு நிறுவனமாகும். இதன் கேன்சஸ் நகரம் (மிசூரி) தலைமையகம் தவிர 130க்கும் மேற்பட்ட அலுவலகங்களை இயக்குவதோடல்லாமல் 140க்கும் மேற்பட்ட நாடுகளில் வர்த்தகம் செய்கிறது. தற்போது லாக்டனில் உலகம் முழுவதுமாக 10,750க்கும் அதிகமானோர் பணிபுரிகின்றனர்.

இந்த நிறுவனம் 1966இல் ஜேக் லாக்டன் என்பவரால் நிறுவப்பட்டது. இது உலகின் 8வது பெரிய காப்பீட்டு தரகு நிறுவனமாக உள்ளது. இடர் மேலாண்மை, விபத்து, உத்தரவாதம், தொழில்முறை இழப்பீடு போன்றவை உள்ளிட்ட பலவகை சேவைகளுடன் லாக்டன் பரந்த அளவிலான தொழிலகங்களுக்கு சேவை செய்கிறது. 50 ஆண்டுகளுக்கும் மேலாக லாக்டன் கரிம வளர்ச்சியைப் பதிவுசெய்து வருகின்றது. 2022 நிதியாண்டில் லாக்டனின் உலகளாவிய வருவாய் $3.1 பில்லியனை எட்டியது

வரலாறு 
1966இல் ஜேக் லாக்டன் (1942-2004) லாக்டன் காப்பீட்டை நிறுவினார். 24 வயதாகி இருந்த அவர், 1964 இல் மிசூரி கேன்சஸ் நகர பல்கலைக்கழகத்தில் பொருளியலில் பட்டம் பெற்றார். மிசூரி பல்கலைக்கழகத்தில் சேருவதற்கு முன்பு அவர் மிசூரியில் உள்ள வெஸ்ட்மின்ஸ்டர் கல்லூரியில் இருந்து மாற்றப்பட்டார். லாக்டன் காப்பீட்டு நிறுவனத்தை நிறுவுவதற்கு முன்பு ஜேக் லாக்டன் ஒரு உத்தரவாதப் பிணைப்பு நிறுவனத்தில் எழுத்துறுதி வழங்குபவராக பணியாற்றியபடி ஒப்பந்ததாரர்களுக்கு சேவை செய்வதில் நிபுணத்துவம் பெற்றார்.

ஜேக் தனது பெற்றோருடன் இணைந்து அலுவலகச் செலவுகளைப் பகிர்ந்துகொள்ளவும், அலுவலக உதவியைப் பெறுவதற்கும் பணம் வைத்திருக்கும் போது தான் லாக்டன் நிறுவப்பட்டது. முந்தைய வேலையில் தன்னுடன் பணிபுரிந்த கேரி ஹாம்ப்ரைட் உள்ளிட்ட தொழில்துறையில் தலைசிறந்தவர்களை தன்னுடன் பணிபுரிவதற்க்காக தங்கள் பதவிகளை விட்டு வெளியேறும்படி ஜேக்கால் வற்புறுத்த முடிந்தது. 1976இல் ஜேக்கின் சகோதரர் டேவிட் எம். லாக்டன் அந்நிறுவனத்தின் ஒன்பதாவது பணியாளராக சேர்ந்தார். பிற்க்காலத்தில் டேவிட் தலைவர் மற்றும் முதன்மை செயல் அலுவலராக பணியாற்றினார். 2003-2020 காலகட்டத்தில், 2020 மே மாதம் ஜேக்கின் மகன் ரான் லாக்டன் பொறுப்பேற்கும் வரை டேவிட் நிறுவனத்தின் தலைவராக பணியாற்றினார். தலைவராக பொறுப்பேற்பதற்கு முன், ரான் 2017-2020 வரை முதன்மை செயல் அலுவலராக பணியாற்றியதோடல்லாமல் நிறுவனத்தில் தனது 30+ ஆண்டுகளில் பல பொறுப்புகளையும் வகித்தார்.

லாக்டன் 1979இல் டென்வரில் ஒரு அலுவலகத்தை வெற்றிகரமாக நிறுவிய பிறகு நாடு முழுவதும் வர்த்தகத்தை விரிவுபடுத்தத் தொடங்கினார். புதிய பகுதிகளில் வெற்றிகரமான வர்த்தகத் தலைவர்களைக் கண்டறிந்து அவர்களை ஆட்சேர்ப்பு செய்து புதிய அலுவலகங்களை  நிறுவுவதில் லாக்டன் கவனம் செலுத்தியது. இன்றும் இந்த வர்த்தக மாதிரியைத்தான் லாக்டன் நிறுவனம் கடைபிடிக்கிறது.

2006ஆம் ஆண்டில், அலெக்சாண்டர் ஃபோர்ப்ஸ் பன்னாட்டு இடர் சேவைகள் என்ற நிறுவனத்தை கையகப்படுத்தியதன் மூலம் லாக்டன் உலகளவில் விரிவடைந்து, உலகின் மிகப்பெரிய தனியாருக்கு சொந்தமான தரகராக மாறியது.

குறிப்புகள்

வெளி இணைப்புகள் 

 அதிகாரப்பூர்வ இணையதளம்

குறுகிய விளக்கமுடைய கட்டுரை
சுதாய் யாதவ்

சுதாய் யாதவ் (Suday Yadav) என்பவர் இந்திய அரசியல்வாதியும் பீகார் சட்டப் பேரவை உறுப்பினரும் ஆவார். இவர் பீகார் சட்டப் பேரவைத் தேர்தலில் தனது தந்தை முத்ரிகா சிங் யாதவ் 2018-ல் இறந்த பிறகு ஜெகனாபாத் தொகுதிக்கு நடைபெற்ற சட்டப் பேரவைத் தேர்தலில் போட்டியிட்டு வெற்றி பெற்றார். பின்னர் 2020ஆம் ஆண்டு நடைபெற்ற சட்டப் பேரவை பொதுத் தேர்தலிலும் போட்டியிட்டு சட்டப் பேரவை உறுப்பினராகத் தேர்ந்தெடுக்கப்பட்டார்.

மேற்கோள்கள் 

வாழும் நபர்கள்
பீகார் அரசியல்வாதிகள்
பீகார் சட்டமன்ற உறுப்பினர்கள்
சாதாரணக் காட்டுக் கீச்சான்

சாதாரணக் காட்டுக் கீச்சான் ( common woodshrike) (Tephrodornis pondicerianus ) என்பது ஆசியாவில் காணப்படும் ஒரு பறவை இனமாகும். இது இப்போது பொதுவாக வாங்கிடே குடும்பத்தின் உறுப்பினராகக் கருதப்படுகிறது. இதன் உடல் சிறியதாகவும், சாம்பல் பழுப்பு நிறத்திலும் இருக்கும். இதன் கன்னத்தில் ஒரு கருமையான திட்டும், அதற்கு மேல் வெள்ளை புருவமும் இருக்கும். இது ஆசியா முழுவதும் முக்கியமாக வறள் காடுகளையும், குறுங்காடுகளையும் வாழ்விடமாக கொண்டது.  இவை பூச்சிகளை வேட்டையாடுகின்றன, பெரும்பாலும் மற்ற பூச்சி உண்ணும் பறவைக் கூட்டங்களுடன் சேர்ந்து இரை தேடுகின்றன. இலங்கையில் காணப்படும் ஒரு துணையினமாகக் கருதப்பட்ட வடிவம் இப்போது இலங்கை காட்டுக் கீச்சான் என்று ஒரு தனி இனமாக கருதப்படுகிறது.

வகைப்பாடு 
இதில் மூன்று துணையினங்கள் அங்கீகரிக்கப்பட்டுள்ளன:

 T. p. pallidus டைஸ்ஹர்ஸ்ட், 1920 - பாக்கித்தான் மற்றும் வடமேற்கு இந்தியா
 இந்தியக் காட்டுக் கீச்சான் T. p. Ponicerianus ( Gmelin, JF, 1789) - கிழக்கு இந்தியா முதல் தெற்கு லாவோஸ் வரை
 T. p. orientis Deignan, 1948 – கம்போடியா மற்றும் தெற்கு வியட்நாம்

இலங்கை காட்டுக் கீச்சான் ( Teprodornis affinis ) முன்னர் இதன் ஒரு துணையினமாக கருதப்பட்டது. அதன் தனித்துவமான இறகுகள் மற்றும் அதன் அழைப்புகளின் அடிப்படையில் அது தனி இனம் என்ற நிலைக்கு உயர்த்தப்பட்டது. சாதாரண காட்டுக் கீச்சானைப் போலல்லாமல், இலங்கை காட்டுக் கீச்சான் வலுவான பால் ஈருருமைத் தன்மையைக் கொண்டுள்ளது.

விளக்கம் 
சாதாரண காட்டுக் கீச்சானில் உடல் மங்கிய சாம்பல் பழுப்பு நிறத்தில் இருக்கும். மற்ற காட்டுக் கீச்சான்களைப் போலவே பெரிய தலையும் அதில் வலுவான கொக்கி முனையுள்ள அலகையும் கொண்டுள்ளது. இவற்றின் கன்னத்தில் கருமையான திட்டும் அதற்கு மேலே பாலேட்டு வெள்ளை நிறப் புருவமும் கொண்டுள்ளது. இதன் வாலின் வெளியோர இறகுகள் வெண்மையாக இருக்கும். இளம் பறவைகளுக்கு உச்சந்தலையில் கோடுகள் மற்றும் புள்ளிகள் மற்றும் தோள்பட்டை சார்ந்த பகுதியில் வெள்ளை புள்ளிகள் உள்ளன. மேலும் இளம் பறவைகளின் கீழ்ப்பகுதியிலும் மார்பகத்திலும் கோடுகள் காணப்படும். வடக்கு துணையினமான பாலிடசின் (T. p. pallidus) மேல் பகுதி வெளிர் பழுப்பு நிறத்தில் உள்ளது.

நடத்தையும் சூழலியலும் 

பொதுவாக இவை இணையாக காணப்படும். இவற்றின் வழக்கமான அழைப்பானது வெட்-வீட், அதைத் தொடர்ந்து  வை-வி-வி-வி-வீ?  என இருக்கும்.   இவை முக்கியமாக பூச்சிகள் மற்றும் சில சமயங்களில் பழங்களை உண்கின்றன. இவை பெரும்பாலும் மரங்களுக்குள் கிளைகள் மற்றும் இலைகளில் உணவை சேகரிக்கின்றன, ஆனால் சில சமயங்களில் பறந்தும் பூச்சிகளைப் பிடிக்கின்றன  அல்லது தரையில் இறங்கியும் உணவு தேடுகின்றன. இவை மழைக்காலத்திற்கு முன் கோடையில் கூடு கட்டுகின்றன. இவற்றின் கூடு கோப்பை வடிவில் இழைகள், பட்டைகளையும், பட்டு போன்ற தாவர இழைகளைக் கொண்டும் அமைக்கபடுகிறது.  பொதுவாக மூன்று முட்டைகளை இடுகின்றன. பெற்றோர் இருவரும் அடைகாக்கின்றன என்றாலும் பெண் பறவை மட்டுமே குஞ்சுகளுக்கு உணவளிக்கும் என்று கருதப்படுகிறது. இளம் பறவைகள் பூச்சிகள் மற்றும் பழங்களை உணவாக கொள்கின்றன. சில ஆண்டுகளில் ஆண்டில் இரண்டு முறை குஞ்சுகள் வளர்க்கப்படலாம்.

மேற்கோள்கள்

வெளி இணைப்புகள் 
 
 Photos, videos and observations at Cornell Lab of Ornithology's Birds of the World
 Calls and songs on the xeno canto collection

தென்கிழக்காசியப் பறவைகள்
தெற்காசியப் பறவைகள்
கீச்சான்
இந்திய காப்பீட்டு கல்வி நிறுவனம்

இந்திய காப்பீட்டு கல்வி நிறுவனம் (Insurance Institute of India) 1955இல் மும்பையில் நிறுவப்பட்ட இந்தியாவின் காப்பீட்டு கல்விக்கான ஒரே தேசிய உச்ச அமைப்பாகும். முன்பு ஜே.சி. செடல்வாட் நினைவு காப்பீட்டு நிறுவனங்களின் கூட்டமைப்பு (பதிவானது) என அறியப்பட்ட இந்த நிறுவனம், இந்தியாவில் காப்பீட்டு காப்பீட்டுக் கல்வி மற்றும் பயிற்சியை ஊக்குவிப்பதற்காக உருவாக்கப்பட்டது. இந்த கல்வி நிறுவனம் பல்வேறு நிலைகளில் தேர்வுகளை நடத்துகிறது. இது இந்தியாவில் காப்பீட்டு கல்விக்கான ஒரே தொழில்சார் கல்வி நிறுவனமாகும்.

வெற்றி பெறும் தேர்வுக்குட்பட்டோருக்கு இக்கல்வி நிறுவனம் சான்றிதழ்கள் மற்றும் சன்னதுகள் வழங்குகின்றது. இவை இந்திய அரசாங்கம், இந்தியக் காப்பீடு ஒழுங்காற்று மற்றும் வளர்ச்சி முகமை மற்றும் இந்தியாவிலும் வெளிநாட்டிலும். உள்ள காப்பீட்டாளர்களால் அங்கீகரிக்கப்பட்டுள்ளன. இந்த தகுதிகள் ஐக்கிய இராச்சியம், கனடா மற்றும் அமெரிக்காவில் உள்ள ஒத்த நிறுவனங்களால் அவற்றின் சில ஆவணங்களில் இருந்து விலக்கு அளிப்பதற்காக அங்கீகரிக்கப்பட்டுள்ளன. நாடு முழுவதும் பரவியுள்ள 91 இணைப்புள்ள கல்வி நிறுவனங்களின் இருப்பு, மற்றும் இலங்கை காப்புறுதி கல்வி நிறுவனம், இலங்கை காப்பீட்டு கல்விச்சாலை, மற்றும் ஆர்.ஐ.சி.பி. காப்பீட்டு கல்வி நிறுவனம், பூட்டான், போன்ற சிறப்புகள் இந்திய காப்பீட்டு கல்வி நிறுவனத்தின் கௌரவம், மற்றும் தொழில்முறை நற்பெயருக்கு சாட்சியமளிக்கவும் செய்கின்றன.

பொது மற்றும் தனியார் அமைப்புகளால் நடத்தப்படும் காப்பீடு மற்றும் இடர் மேலாண்மை சம்பந்தப்பட்ட பல்வேறு ஆராய்ச்சி திட்டங்களையும் இந்நிறுவனம் ஆதரிக்கிறது.

குறிப்புகள்

வெளி இணைப்புகள் 

 இந்திய காப்பீட்டு கல்வி நிறுவனத்தின்   அதிகாரப்பூர்வ இணையதளம்
 சர்வதேச நிதிச் சேவை மையங்கள் ஆணையம் இந்திய காப்பீட்டு கல்வி நிறுவனத்துடன் புரிந்துணர்வு ஒப்பந்தத்தில் கையெழுத்திட்டது

மும்பையைத் தளமாக கொண்ட நிறுவனங்கள்